Skif tili. Skif tili — hindevropa tillari oilasidagi eroniy tillarning shim.sharqiy guruhiga mansub til; mil. av. 8—7-asrlardan mil. 4-asrgacha Qora dengizning shim. qirgʻogʻidan sharqqa Xitoy chegarasigacha boʻlgan choʻldasht hududlarda yashagan qad. skiflar tili (bungacha skiflarning ajdodlari turkiyzabon boʻlgan). Skif tilida qad. yaxlit yozuv yodgorliklari saqlanib qolmagan. Yunoncha matnlarda uchragan va atoqli otlar, joy nomlari, qabila, urugʻ nomlari Skif tilining eroniy tillarga mansubligini koʻrsatadi. Ularni tahlil qilish uchun eroniy tillar, eng avvalo, Skif tilining davomchisi hisoblangan osetin tili materiallari asos, vosita boʻlib xizmat qiladi.